Ek is gebore in Oudtshoorn. My pa was in die SAPD en moes ons heelwat verhuis. Gedurende my Laerskool dae was my pa gestasioneer in Kraaifontein en het ons Kraaifontein in sy fontein dae binnegeval.
Nadat my pa na gebiede in Kaapstad verplaas is het ons onder andere gewoon in, Lansdown, Wynberg en Parow waar ek skoolgegaan het by Hoërskool JJ du Preez. Dit was lekker ou dae. Voor my pa afgetree het, het ons terug verhuis na Kraaifontein. Ek het by my ouers gewoon totdat ek in 1974 getroud is met SW.
A.g.v. die tipe werk wat SW gedoen het, moes hy van tyd tot tyd homself "bevorder" deur gereeld aansoek te doen vir poste en so het ons die Wes-Kaap deurkruis. In 1989 verhuis ons na Caledon. Ons is geseën met drie pragtige kinders. Twee seuns en 'n dogter. My oudste, Schalk, 36jr en jongste, Elreen, is in Pretoria en Randburg, en die middel seun, Tom, en sy vrou is woonagtig in Durbanville. Ek kan met trots sê ek het twee kleinkinders. 'n Seuntjie, SW, en kleindogter, Amorey.
Ek het 6jr by Sanlam gewerk, daarna was ek huisvrou. Ek't weer in die arbeidsmark begin en was vir 10 jaar 'n mediese ontvangsdame by 'n praktyk in Moorreesburg. Toe ons in September 1989 na Caledon verhuis, was ek drie maande 'werkloos' en Januarie 1990 het ek begin werk by Laerskool Overberg in Caledon as Skoolsekretaresse. By die skool was ek 'n tannie, 'n mamma en 'n verpleegster. Weens mediese redes het ek 2012 afgetree en hou ek myself besig met gemeenskapswerk. Ek is lief vir kos maak, mense onthaal en hou daarvan om funksies te reël.